section_heading: Koncept, razvoj i scenarij
paragraph_text: Autor serije David Chase planirao je završetak serije i posljednju scenu tijekom 21-mjesečne stanke između pete i šeste sezone. Posljednja je scena snimljena gotovo identično Chaseovoj zamisli. Nije bila zamišljena kao predigra za kasniji film, iako je Chase kasnije komentirao "možda će doći dan kad ćemo nešto smisliti". Predsjednik HBO-a Chris Albrecht bio je taj koji je sugerirao Chaseu da okonča seriju šestom sezonom. Kao što je to bio slučaj sa svakom epizodom u sezoni, scenarij za "Made in America" razvili su Chase i njegov scenaristički tim, koji su za posljednju sezonu sačinjavali izvršni producenti Terence Winter i Matthew Weiner te nadzorni producenti i scenaristički tim Diane Frolov i Andrew Schneider. Česti redatelj Tim Van Patten također je Chaseu dao neke sugestije oko priče.  Rečenica "Damn! We're gonna win this thing!" ("Dovraga! Dobit' ćemo ovu stvar!"), koju je u epizodi promrmljao lik Matta Servitta agent Harris nakon što je obavješten o smrti Phila Leotarda, aluzija je na bivšeg FBI-eva nadzornika Lindleyja DeVecchia koju je Chase odlučio uključiti u scenarij. DeVecchio je promrmljao rečenicu nakon što mu je rečeno da je Lorenzo "Larry" Lampasi ustrijeljen i ubijen ispred svoga doma u Brooklynu, a kasnije je optužen za doušništvo, što je još jedna paralela na odnos između Tonyja i Harrisa.